חוק הביטוח הלאומי (תיקון מס' 162), התשע"ו-2015 
הצעת חוק ממשלתית, הכנסת ה-20
פורסם: ספר החוקים, חוברת 2504, עמ' 2, 2015-10-15T00:00:00+03:00
חוק הביטוח הלאומי [נוסח משולב], התשנ"ה–1995 קובע את הזכאות לגמלת סיעוד. הגמלה ניתנת לתושב ישראל שהגיע לגיל הפרישה ונמצא שהוא זקוק במידה רבה לעזרת הזולת בביצוע פעולות היום־יום או להשגחה, והיא מותנית במבחני הכנסה שנקבעו לפי החוק. לפי חוק הביטוח הלאומי ניתנת גמלת הסיעוד כשירותים בעין כגון עזרה בבית המבוטח, ביקור במרכז יום לקשיש ומשדר מצוקה. 
מוצע לקבוע כי הוראת השעה, שנקבעה בתיקון מס' 147, שלפיה יוכל מבוטח אשר ניתנים לו או לבן משפחתו המתגורר עמו שירותי סיעוד בידי מטפל, ברוב שעות היממה, שישה ימים בשבוע לפחות, לבחור האם לקבל את הגמלה בכסף ולא בעין, תקבע כהוראה קבועה בחוק.